**2-3 PAMOKŲ PLANAS**

**Klasė 7-8**

**Dalykas:** Lietuvių kalba ir literatūra

**Pamokų tema: Realistinio ir metaforiško meninio vaizdavimo būdų skirtumai**

**Pamokų tikslas:** išsiaiškinti, kuo skiriasi realistinis ir metaforiškas meninio vaizdavimo būdai.

**Mokymosi uždaviniai:**

**Pirmoji pamoka:** aptars, kas būdinga realistiniam (tikroviškam) ir kas būdinga metaforiškam meniniam vaizdavimo būdams; stebėdami aplinką pasirinks konkretų vaizdinį, jį nusifotografuos ir kurs miniatiūrą taikydami realistinio ir metaforiško meninio vaizdavimo būdo principus.

**Antroji pamoka:** žodžiu pristatys savo sukurtus tekstus klasėje.

**Ugdomos kompetencijos:**

* *Komunikavimo kompetencija.*
* *Kūrybiškumo kompetencija.*
* *Pažinimo kompetencija.*
* *Skaitmeninė kompetencija.*

**Mokymo(si) metodai:** pokalbis,darbas poromis,kūrybinis rašymas, viešoji kalba

**Priemonės, sąlygos mokomajai aplinkai**: darbo užrašai ir rašiklis, spalvoti pieštukai, telefonas (konkrečiam aplinkos vaizdui fotografuoti), IKT.

**Pirmoji pamoka**

**Pamokos situacija:** pirmoji pamoka vyksta atviroje miesto erdvėje, kurioje mokiniai galėtų stebėti miesto gyvenimą, matytų įvairių objektų, jiems būtų patogu kurti tekstą raštu.

|  |  |  |
| --- | --- | --- |
| **Pamokos eiga** | **Mokytojo veikla** | **Mokinio veikla** |
| 1. Sužadinimas. Pamokos medžiagos aiškinimasis. Uždavinio skelbimas.  | Mokytojas įtraukia mokinius į pokalbį, kas yra tikroviška ir kas yra metaforiška. Aiškinamasi, kas būdinga realistiniam meniniam vaizdavimo būdui ir kas metaforiškam meniniam vaizdavimo būdui. Pasiūlo atlikti užduotis ir pasitikrinti, ar teisingai suprato pamokos medžiagą.Skelbia uždavinį: iš matomos miesto aplinkos pasirinkti konkretų vaizdinį ir sukurti miniatiūrą realistiniu ir metaforišku vaizdavimo būdais. Darbą rekomenduoja atlikti poromis: vienas mokinys kuria realistiniu meninio vaizdavimo būdu, kitas – metaforišku. Suteikiama galimybė norintiems kurti individualiai. | Mokiniai stebėdami aplinką įsitraukia į pokalbį, vardija matomas detales ir nurodo, kas būdinga realistiniam ir kas būdinga metaforiškam meniniam vaizdavimui.Mokiniai atlieka užduotis (darbo lapas)Susipažįsta su užduotimi. Pasirenka jiems patrauklią erdvę. |
| 2. Praktinis darbas | Mokytojas konsultuoja. Suteikia pagalbą SUP ar mokiniams, kurių kalbiniai gebėjimai menkesni.  | Mokiniai fotografuoja pasirinktą miesto vaizdinį, poromis arba individualiai kuria miniatiūrą, į tekstą įtraukdami kuo daugiau konkrečių detalių. Kurdami realistiniu vaizdavimo būdu siekia objektyvumo, metaforišku – subjektyvaus požiūrio atskleidimo. |
| 3. Refleksija ir įsivertinimas | Mokytojas su mokiniais apibendrina realistinio ir metaforiško meninio vaizdavimo būdų skirtumus, ir skatina mokinius įsivertinti pamokos veiklą.  | Mokiniai dalijasi savo patirtimi.  |
| 4. Namų darbų skyrimas | Paskelbia namų darbus: parengti nuotraukos ir tekstų pristatymą.  |  |

**Antroji pamoka**

**Pamokos situacija:** pamoka vyksta klasėje, kurioje yra galimybė demonstruoti nuotraukas.

|  |  |  |
| --- | --- | --- |
| **Pamokos eiga** | **Mokytojo veikla** | **Mokinio veikla** |
| 1. Sužadinimas. Uždavinio skelbimas.  | Mokytojas primena praėjusios pamokos veiklą. Klausia, kuo skiriasi realistinis ir metaforiškas meninio vaizdavimo būdai. | Mokiniai pakartoja realistinio ir metaforiško meninio vaizdavimo būdų bruožus. |
| 2. Kūrybinių darbų pristatymas | Mokytojas kviečia poromis pristatyti kūrybinius darbus.  | Mokiniai poromis demonstruoja savo atliktą miesto vaizdinio fotografiją ir perskaito dvi miniatiūras: vieną, sukurtą realistiniu vaizdavimo būdu, kitą – metaforišku vaizdavimo būdu.Klausantieji mokiniai atidžiai klauso, užduoda klausimų.  |
| 3. Refleksija ir įsivertinimas.  | Mokytojas trumpai apžvelgia mokinių veiklą. Skatina įsivertinti. Vertina kaupiamuoju vertinimu ar kitu būdu.  | Mokiniai įsivertina.  |
| **Pastaba** | Šis kūrybinis darbas gali tapti ir klasės darbų paroda: eksponuojamos Vilniaus nuotraukos ir miniatiūros.  |  |

*Planą parengė Vilniaus Tuskulėnų gimnazijos lietuvių kalbos mokytoja Aušra Šilanskienė*